1 . ปัจจัยความเสี่ยง

ปัจจัยที่มีผลกระทบต่อการดำเนินธุรกิจของบริษัทฯ ทั้งทางตรงและทางอ้อม เช่น
ราคาน้ำมันในตลาดโลกที่ยังไม่คงที่ ปัญหาการขาดแคลนของน้ำตาลทราย
ซึ่งส่งผลให้มีการปรับราคาในเดือนมีนาคม 2549 การก่อรัฐประหารในเดือนกันยายนที่ผ่านมา
ปัญหาความไม่สงบในจังหวัดชายแดนภาคใต้
เหตุการณ์วางระเบิดในกรุงเทพฯรวมถึงมาตรการกันเงินสำรองสำหรับเงินทุนที่นำเข้าจากต่างประเทศเพื่อปกป้องค่าเงินบาทของธนาคารแห่งประเทศไทย
ปัจจัยและเหตุการณ์ต่าง ๆ เหล่านี้มีผลในทางลบต่อการขยายตัวทางเศรษฐกิจ การลงทุน
การท่องเที่ยวของประเทศ รวมถึงความเชื่อมั่นของผู้บริโภค และส่งผลโดยตรงต่อการดำเนินธุรกิจ
รายได้ และต้นทุนของบริษัทฯ ซึ่งสามารถประเมินได้ดังนี้

ความเสี่ยงในประกอบธุรกิจ ผลกระทบจากราคาน้ำมันดีเซล
ภายหลังจากที่รัฐบาลได้ยกเลิกการพยุงราคาเมื่อกลางปี 2548
ส่งผลให้ต้นทุนการขนส่งและการจัดจำหน่ายสินค้าของบริษัทฯ เพิ่มสูงขึ้น
และยังเป็นสาเหตุให้ราคาวัตถุดิบและบรรจุภัณฑ์หลายชนิดขยับตัวตามขึ้นด้วย เช่นขวดพลาสติคพีอีที
กระป๋อง และฝาจุกจีบ นอกจากนี้วัตถุดิบหลักอื่นๆ โดยเฉพาะน้ำตาลทราย
ที่มีการปรับราคาสูงขึ้นตั้งแต่เดือนมีนาคม 2549
เพื่อช่วยเหลือชาวไร่อ้อยหลังจากเผชิญปัญหาผลผลิตตกต่ำและรายได้ที่ลดลงจากราคาน้ำตาลทรายในประเทศซึ่งต่ำกว่าราคาในตลาดโลก
รวมถึงการปรับค่าครองชีพให้พนักงานตามอัตราค่าแรงขั้นต่ำที่รัฐบาลประกาศ
และการปรับฐานคำนวณภาษีสรรพสามิตภายหลังจากที่เครื่องดื่มน้ำอัดลมได้รับอนุมัติให้มีการขึ้นราคาจากกรมการค้าภายในได้เป็นครั้งแรกในรอบ
7 ปีที่ผ่านมา การขึ้นราคาที่ได้รับอนุมัติดังกล่าวอยู่ในอัตราที่ต่ำกว่าอัตราที่บริษัทฯ ได้เสนอขอ
และเกิดขึ้นในเดือนพฤษภาคมและมิถุนายน
หลังจากที่บริษัทฯต้องรับภาระต้นทุนการผลิตและดำเนินการถีบตัวสูงขึ้นไปแล้วตั้งแต่ต้นปี 2549
ต้นทุนการผลิตและดำเนินการหลาย ๆ อย่างที่เพิ่มขึ้นพร้อม ๆ กันมีผลทำให้กำไรของบริษัทฯ
ลดต่ำลงอย่างเห็นได้ชัด อย่างไรก็ตามเพื่อความอยู่รอดของกิจการ
บริษัทฯได้เน้นการควบคุมต้นทุนและค่าใช้จ่าย ปรับเปลี่ยนวิธีการทำงาน
ตลอดจนการเพิ่มประสิทธิภาพและผลผลิตในการทำงานในหน่วยงานต่าง ๆ อย่างใกล้ชิด

นอกจากผลกระทบจากต้นทุนการผลิตและดำเนินการแล้ว
ความไม่แน่นอนของนโยบายของรัฐบาลในด้านการจัดเก็บภาษี การควบคุมราคา
การออกกฎข้อบังคับในการทำธุรกิจและอุตสาหกรรมต่าง ๆ
ก็เป็นปัจจัยเสี่ยงอีกประการหนึ่งที่มีผลต่อการประกอบธุรกิจ และการลงทุนของบริษัทฯ
ตัวอย่างของการออกกฎข้อบังคับดังกล่าวได้แก่ การออกกฎควบคุมน้ำหนักรถบรรทุก
การจำกัดการใช้น้ำบาดาล การออกกฎหมายควบคุมผังเมืองจำกัดการขยายโรงงาน
หรือคลังสินค้าในพื้นที่บางแห่ง
หรือแม้กระทั่งดำริที่จะให้มีการจัดเก็บภาษีบรรจุภัณฑ์จากภาชนะและบรรจุภัณฑ์ซึ่งเป็นส่วนประกอบหลักของผลิตภัณฑ์ของบริษัทฯ
เป็นต้น

กระแสการเปลี่ยนแปลงค่านิยมของผู้บริโภคก็เป็นปัจจัยอีกประการหนึ่งที่บริษัทฯ
ต้องคำนึงถึงในการดำเนินธุรกิจ
ปัจจุบันผู้บริโภคได้ให้ความใส่ใจในสุขภาพและเปลี่ยนพฤติกรรมการบริโภคจากการดื่มน้ำอัดลมไปเป็นเครื่องดื่มประเภทอื่น
ๆ เช่น น้ำผลไม้ ชาเขียว เครื่องดื่มเกลือแร่ หรือน้ำดื่มบริสุทธิ์เพิ่มมากขึ้น ซึ่งบริษัทฯ
ได้เล็งเห็นกระแสความเปลี่ยนแปลงดังกล่าวและได้ปรับเปลี่ยนกลยุทธ์เพื่อรองรับ โดยเป็นบริษัทแรก
ๆ ที่มีการผลิตและจำหน่ายเครื่องดื่มครบวงจร อันประกอบด้วย น้ำดื่มบริสุทธิ์ ชา เครื่องดื่มชูกำลัง
เครื่องดื่มเกลือแร่ ชาเขียว และล่าสุดในปี 2549 เพิ่มการจำหน่ายน้ำผลไม้ ทรอปิคานา ทวิสเตอร์

ความเสี่ยงเกี่ยวกับการผลิต
จากการที่อุตสาหกรรมผลิตเครื่องดื่มเป็นธุรกิจที่ต้องลงทุนสูงในการก่อสร้างโรงงาน
รวมทั้งเครื่องจักรอุปกรณ์ที่เกี่ยวข้องกับการผลิต
ซึ่งบริษัทฯจะต้องอาศัยยอดการผลิตที่ค่อนข้างสูงจึงจะถึงจุดคุ้มทุน
นอกจากนี้การที่เครื่องดื่มน้ำอัดลมเป็นสินค้าที่มีฤดูการจำหน่าย
โดยมียอดความต้องการสูงในช่วงฤดูร้อน
ฝ่ายบริหารจึงจำเป็นอย่างยิ่งที่จะต้องวางแผนการผลิตและการลงทุนในเครื่องจักรอุปกรณ์การผลิตอย่างระมัดระวัง
มิฉะนั้นจะประสบกับภาวะกำลังการผลิตไม่เพียงพอในช่วงฤดูร้อน และมีกำลังผลิตเหลือ
เกินความต้องการในช่วงเวลาอื่น ๆ ได้

ปัจจัยสำคัญที่มีผลกระทบโดยตรงต่อการวางแผนการผลิตและการลงทุน
ได้แก่การเปลี่ยนแปลงแนวโน้มความต้องการของผู้บริโภคจากการบริโภคเครื่องดื่มชนิดคืนขวด
(returnable bottles) มาเป็นเครื่องดื่มประเภทไม่คืนขวด (non-returnable bottles)
รวมทั้งความต้องการในเครื่องดื่มที่มีขนาดบรรจุมากขึ้น
อันได้แก่เครื่องดื่มประเภทคืนขวดในขวดแก้วขนาด 15 ออนซ์ และขวดพีอีทีขนาด 1.25
ลิตรซึ่งมีอัตราการเติบโตในปีที่ผ่าน ๆ มาสูง การเปลี่ยนแปลงดังกล่าวเกิดขึ้นพร้อม ๆ
กับการขยายตัวของธุรกิจค้าส่งค้าปลีกรายใหญ่ ๆ และร้านค้าสะดวกซื้อ
ซึ่งมีส่วนเพิ่มการบริโภคเครื่องดื่มต่าง ๆ ในครัวเรือนมากขึ้น
การเปลี่ยนแปลงแนวโน้มดังกล่าวเป็นเหตุให้อัตราการเติบโตของเครื่องดื่มในบรรจุภัณฑ์ที่มีปริมาตรบรรจุมากขึ้น
และบรรจุภัณฑ์ชนิดไม่ต้องคืนขวดเติบโตขึ้นอย่างรวดเร็ว
ซึ่งเป็นผลให้ผลผลิตของการผลิตจากเครื่องจักรเดิมที่มีอยู่ผลิตได้น้อยลง
บริษัทฯได้ขยายการลงทุนเครื่องจักรผลิตสำหรับเครื่องดื่มในบรรจุภัณฑ์ชนิดดังกล่าว
เพื่อเพิ่มผลผลิตให้ทันพอเพียง  ตอบสนองความต้องการของผู้บริโภคที่เปลี่ยนไป โดยได้

เพิ่มเครื่องจักรเพื่อทำการผลิตสินค้าชนิดคืนขวดอีก 1 เครื่องที่โรงงานจังหวัดชลบุรี
เพื่อรองรับการขยายตัวของน้ำอัดลมที่บรรจุในขวดแก้วขนาด 15 ออนซ์
โดยเริ่มทำการติดตั้งเครื่องตั้งแต่ช่วงปลายปี 2546 และเริ่มทำการผลิตได้ในไตรมาสแรกของปี
2547 นอกจากนี้การเติบโตอย่างรวดเร็วของยอดการจำหน่ายน้ำดื่มคริสตัล
ยังทำให้บริษัทเพิ่มการลงทุนในเครื่องจักรผลิตน้ำดื่มในขวดพีอีทีที่โรงงานชลบุรี
ซึ่งเริ่มทำการผลิตเต็มกำลังเมื่อต้นปี 2549 และ
ตามด้วยการติดตั้งเครื่องบรรจุน้ำอัดลมขวดแก้วเครื่องที่ 2 ซึ่งเริ่มการผลิตตั้งแต่กลางปี 2549
เป็นต้นมา

ความเสี่ยงด้านการบริหารและการจัดการ เนื่องจากการจัดจำหน่ายเครื่องดื่ม
และน้ำอัดลมโดยรวมยังเป็นการขายตรงให้กับลูกค้า และผู้บริโภคเป็นส่วนใหญ่
จึงต้องอาศัยความรวดเร็ว ความสม่ำเสมอในการให้บริการ
รวมทั้งการเสนอรายการสมนาคุณและผลตอบแทนสูงสุดกับลูกค้า
บริษัทฯจึงต้องเรียนรู้และเพิ่มทักษะในการบริหารธุรกิจสมัยใหม่เพื่อให้ทันกับการเปลี่ยนแปลงในตลาด
บริษัทฯต้องมีเครือข่ายการจัดจำหน่ายที่มีประสิทธิภาพ และมีพนักงานขายที่ขยันขันแข็ง มีความชำนาญ
และไหวพริบสูง การพัฒนาบุคลากร การรักษาบุคลากรในองค์กร
รวมทั้งการจูงใจให้พนักงานมีกำลังใจในการทำงาน จึงเป็นความท้าทายที่สำคัญอันหนึ่งของบริษัทฯ

นอกจากนี้ ความสำเร็จในธุรกิจของบริษัทฯยังต้องอาศัยการมีแผนงานที่แน่ชัด และฐานข้อมูลที่ถูกต้อง
รวดเร็ว และเพียงพอต่อการตัดสินใจของผู้บริหาร ทำให้บริษัทฯ
ต้องเพิ่มการลงทุนในระบบสารสนเทศ
และบุคลากรที่มีความชำนาญในการควบคุมการใช้ระบบให้มีประสิทธิภาพ
สอดคล้องกับความต้องการของบริษัทฯ

ความเสี่ยงทางด้านการเงิน

การให้สินเชื่อและการเรียกชำระหนี้ จากประสบการณ์ของบริษัทฯ
ถึงแม้ว่าประสิทธิภาพการควบคุมสินเชื่อ และเรียกชำระหนี้ของบริษัทฯจะอยู่ในระดับสูงน่าพอใจ
แต่จากสภาพเศรษฐกิจในปัจจุบัน
บริษัทฯยังคงมีความเสี่ยงในด้านการให้สินเชื่อและการเรียกชำระหนี้จากลูกค้าอยู่
ซึ่งบริษัทฯได้พยายามลดความเสี่ยงดังกล่าวด้วยนโยบายการให้สินเชื่อที่รัดกุม
มีการติดตามเร่งรัดการชำระหนี้จากลูกหนี้อย่างสม่ำเสมอของพนักงานเก็บเงิน
และการตรวจสอบดูแลอย่างใกล้ชิดจากฝ่ายบริหาร

เสถียรภาพของเงินบาทและความเสี่ยงจากอัตราแลกเปลี่ยน มีผลต่อต้นทุนของบริษัทฯ
ถึงแม้จะอยู่ในขอบเขตจำกัด เนื่องจากบริษัทฯ ไม่มีเงินกู้
หรือรายการค้าที่เป็นสกุลเงินตราต่างประเทศ
นอกจากนี้การซื้อวัตถุดิบและบรรจุภัณฑ์ส่วนใหญ่ยังเป็นการซื้อจากแหล่งภายในประเทศ
ความเสี่ยงจากอัตราแลกเปลี่ยนส่วนใหญ่จึงมีขอบเขตเฉพาะการซื้ออะไหล่และอุปกรณ์จากต่างประเทศ

ความเสี่ยงจากการไม่ปฏิบัติตามสัญญา ความเสี่ยงจากการที่คู่สัญญาไม่ปฏิบัติตามข้อกำหนดในสัญญา
หากเกิดขึ้นจะก่อให้เกิดความเสียหายแก่บริษัทฯ
แม้ว่าประสิทธิภาพการควบคุมสินเชื่อและเรียกชำระหนี้ของบริษัทจะอยู่ในระดับสูงน่าพอใจ
แต่จากภาวะของเศรษฐกิจในปัจจุบัน
บริษัทยังคงมีความเสี่ยงในด้านการให้สินเชื่อและการเรียกชำระเงินจากลูกหนี้อยู่
ซึ่งบริษัทได้พยายามลดความเสี่ยงดังกล่าวด้วยนโยบายการให้สินเชื่อที่รัดกุมมีการติดตามเร่งรัดการชำระหนี้จากลูกหนี้อย่างสม่ำเสมอ
รวมทั้งการตรวจสอบดูแลอย่างใกล้ชิดจากฝ่ายบริหาร สำหรับสินทรัพย์ทางการเงินที่แสดงในงบดุล
ราคาตามบัญชีของสินทรัพย์หลังจากหักค่าเผื่อหนี้สงสัยจะสูญถือเป็นมูลค่าสูงสุดของความเสี่ยงที่เกิดจากการไม่ปฏิบัติตามสัญญา

ความเสี่ยงจากอัตราดอกเบี้ย ถึงแม้บริษัทฯ และบริษัทย่อยจะไม่มีภาระหนี้สิน
หลังจากได้มีการชำระเงินกู้ธนาคาร หมดสิ้นแล้วในปี 2549 แต่ในอนาคต
หากบริษัทฯต้องกู้ยืมเงินเพื่อขยายการลงทุน อัตราดอกเบี้ยก็เป็นปัจจัยเสี่ยงอีกประการหนึ่งซึ่งบริษัทฯ
ต้องพิจารณาและคำนึงถึงก่อนการตัดสินใจลงทุนเพื่อให้เกิดต้นทุนที่ต่ำสุด